Noemi Lopez Trujillo

Noemí López Trujillo (Bilbo, 1988) gizarte-gaietan espezializatutako kazetari eta feminista da. 2017an, Espainiako Gazteriaren Institutuak (Injuve) ematen duen Genero Indarkeriari buruzko Gazte Kazetaritza Saria jaso zuen, El Español aldizkarian emakumearen aurkako indarkeriari buruz argitaratutako erreportajeengatik.

 Ibilbidea 
Noemí López Trujillo Kazetaritzan lizentziatu zen Madrilgo Carlos III.a Unibertsitatean (UC3M) 2012an, eta karrerako azken urte horretan ABC Egunkariko Kazetaritza Masterra egin zuen Madrilgo Unibertsitate Konplutentsean (UCM). Prestakuntza amaitu zuenetik, hainbat hedabidetako erredakzioetan egin du lan, hala nola ABC, 20 minutos eta El Español (2017ko irailera arte), eta Eldiario.es, La Marea eta El País egunkariekin kolaboratu du. Erredaktore lanaz gain, erreportajeak argitaratu ditu El Confidencial, Jot Down eta El País Semanal hedabideetan. 2019ko uztailaz geroztik genero ikuspegia duten gai sozialiei buruzko erreportajeak idazten ditu Ana Pastor kazetariak sortutako Newtral ekoiztetxean. Genero arduradun gisa, besteak beste, abortuaren legea ez betetzea ikertu du, eta trans legearen inguruko desinformazioari aurre egin dio. Gainera, Órbita Femme izeneko zutabe propioa du.

Kazetaritza idatziarekin batera, Noemí López Trujillok irratian ere lan egin du bere atal propioa zuzenduz Un alto en el camino Onda Cero-ko programan, 2018an, eta SER kateko La ventana saioan, 2019an. Yoigo telekomunikazio enpresak ekoiztutako Pienso, luego actúo izeneko podcast-ei ahotsa jarri die. 2017an, Ana Orantesen hilketa matxistari buruzko soinu-dokumental bat egin zuen,  Prisa Radioko Podium Podcast-erako, 'Lo conocí en un Corpus' izenburupean. Lau ataleko telesail hau The New York Times egunkari estatubatuarrak aipatu du Overlooked atalean, non hildakoak gertatu zirenean kontuan hartu ez ziren pertsonak gogoratzen diren.

Noemí López Trujillok gizarte-gaiei buruzko saiakerak ere argitaratu ditu. Lehenengoa, Volveremos. Estefanía S. Vasconcellos (Salamanca, 1988) kazetariarekin batera, Memoria oral de los que se fueron durante la crisis (2016). Bertan, Espainiako krisi ekonomikoaren ondorioz emigratzera behartuta egon ziren milaka espainiarren ezegonkortasun-egoera eta beldurrak jorratzen dira. Eta bigarrena, El vientre vacío (2019), non Lópezek zenbait emakumeren frustrazioa aurkezten duen amatasunaren aurrean, hari uko egitera edo atzeratzera behartuta ikusten baitu bere burua faktore garaikide anitzen ondorioz, hala nola lan-prekarizazioaren ondorioz. Lan honek lotura handia du Silvia Nanclaresen Quién quiere ser madre (2017) nobelarekin, non 40 urte bete ondoren haurra izateko erabakia kontatzen den.

2025ean Me dibujaron así: por qué el mundo odia la feminidad argitaratu zen, Alana S. Porterok hitzaurrearekin. Lan honetan Noemí López Trujillok feminitatea aldarrikatzen du, gehien zigortutako ikono kulturalen bitartez.

 Aintzatespenak 

 2017ko azaroan, Espainiako Gazteriaren Institutuak (Injuve) urtero ematen duen Genero Indarkeriari buruzko Gazte Kazetaritza Saria jaso zuen, Kazetaritza Digitalaren modalitatean, urte bereko urtarriletik irailera bitartean El Español egunkarian argitaratu ziren La vida de las víctimas erreportaje sortan egindako lanagatik eta metodologiagatik.
 FELGTBIren Luma Saria jaso zuen 2021ean, trans pertsonen aurkako desinformazioari aurre egiteagatik.
 2022an, COGAMen Komunikazio Triangelu Saria jaso zuen 2022an, Trans Legeari egindako estalduragatik.

 Lanak 

 El vientre vacío, Capitán Swing, 2019. ISBN 978-84-120645-7-5.
 Volveremos. Memoria oral de los que se fueron durante la crisis, Libros del K.O, 2016. ISBN 9788416001620.
 Me dibujaron así: por qué el mundo odia la feminidad, Ediciones Peninsula, 2025.

 Erreferentziak 

 Kanpo-loturak 

 ''Lo conocí en el Corpus' Podium Podcast-en.
 Noemí López Trujilloren artikuluak La Marean.
 Noemí López Trujilloren artikuluak El Españolen.
 'La vida de las víctimas' Indarkeria matxistari buruzko erreportaje-seriea El Españolen.

Kategoria:Gizabanako biziak
Kategoria:1988ko jaiotzak
Kategoria:Bilbotarrak
Kategoria:Kazetariak
Kategoria:Espainiako idazleak
Kategoria:Espainiako feministak